6.12.2022
ET
Euroopa Liidu Teataja
C 465/31 Teisipäev, 3. mai 2022
59. märgib, et Teadusuuringute Ühiskeskuse aruandes „Modelling environmental and climate ambition in the agricultural sector with the CAPRI model“ (Keskkonna- ja kliimaeesmärkide modelleerimine põllumajandussektoris CAPRI mudeliga) (8) on märgitud, et mahepõllumajanduses ja toitainete haldamisel on vaja suurendada tootlikkust, mida on võimalik edendada muu hulgas täppispõllumajanduse, uute digitehnoloogiate ja muude uuenduslike tehnoloogiate abil;
60. märgib, et uuenduslikud digitaalsed vahendid võivad märkimisväärselt suurendada läbipaistvust ja jälgitavust, võideldes seeläbi pettuste ja ebaseaduslike tootmismeetodite vastu ning suurendades tarbijate usaldust; ergutab seetõttu komisjoni, muu hulgas ÜPP strateegiakavade kaudu, tagama digitehnoloogia, näiteks täppispõllumajanduse ja plokiahela ulatuslikuma kasutuselevõtu mahepõllumajanduses; rõhutab siiski, et need tehnoloogiad täiendavad mahepõllumajanduse süsteemset kestlikkust ning et andmete osas tuleb tagada põllumajandustootjate eraelu puutumatus, kasumlikkus ja sõltumatus;
Mahepõllumajanduse kestlikkusse antava panuse suurendamine
61. kordab, kui olulised on teadusuuringud ja innovatsioon mahepõllumajanduse kestlikkuse jaoks ning ühiskonna ootuste täitmiseks seoses bioloogilise mitmekesisuse, kliimamuutuste ja kliimamuutustega kohanemise, loomade heaolu ja tõhusa ressursikasutusega, ning väljendab heameelt komisjoni kavatsuse üle eraldada programmi „Euroopa horisont“ vahendeid nende eesmärkide toetamiseks; rõhutab sellega seoses vajadust teadusuuringute ja innovatsiooni järele, et soodustada üleminekut mahepõllumajandusele, muu hulgas loomakasvatuses, leida alternatiive teatavatele sisenditele nii põllumajanduses kui ka töötlemises, suurendada saagikust ning tagada vajaliku valgusööda, vitamiinide, taimekaitseva­ hendite, eelkõige bioloogilise kahjuritõrje alaste lahenduste, väetiste ja geneetiliste ressursside kättesaadavus, arendada edasi töökindlaid põllumajandussüsteeme ning suurendada vastupidavust põudade, kahjurite ja haiguste suhtes; kutsub komisjoni üles ergutama ja edendama koostööd mahe- ja tavatoidu ning -põllumajandusega tegelevate teadusringkondade vahel, eelkõige põllumajanduse tootlikkust ja kestlikkust käsitleva Euroopa innovatsioonipartnerluse (EIP-AGRI) kaudu;
62. julgustab kasutama teaduspõhist lähenemisviisi seoses mullaviljakusega ning vajadusega töötada välja, aktsepteerida ja stimuleerida innovatsiooni mahepõllumajanduses uudsete taimetoitainete allikate valdkonnas, sealhulgas toitainete suurem ringlussevõtt piisava töötlemise ja toitainete eraldamise kaudu ning vajaduse korral taastuvatest allikatest toodetud väetisetooted, nagu biomassijäätmed ja loomasõnnik, et vältida pikaajalist toitainete puudujääki; tuletab meelde laudasõnniku tähtsust orgaanilise väetisena ja ergutab selle kestlikku kasutamist kasvutsüklis; kutsub komisjoni üles hindama olulisi taimetoitaineid (fosfor, kaalium ja lämmastik) sisaldavaid uusi ringlussevõetud materjale, et lisada need tulevikus määruses (EL) 2018/848 esitatud sisendmaterjalide loetellu kooskõlas mahepõllumajanduse põhimõtetega ning tagades kvaliteedi, ohutuse ja tarbijate usalduse;
63. nõuab rohkem uuringuid ja teavet taime biostimulaatorite ja bioressursipõhiste mullaparandusainete mahepõllu­ majandussüsteemides kasutamise võimaliku kasu kohta ning selle kohta, kuidas need aitavad kaasa toitainete imendumisele ja selle tootmismudeli paremale tulemuslikkusele, et võimaldada nende laialdasemat kasutuselevõttu ning aidata vähendada lõhet mahepõllumajandusliku ja tavapärase tootmise saagikuse vahel; juhib tähelepanu sellele, et lisaks lämmastiku bioloogilisele sidumisele võiks erinevate väliste toitainete asjakohase ja põllumajandusettevõttespetsiifilise kombinatsiooni kasutamise edendamine lahendada mahepõllumajandussüsteemide toitainete eelarve tasakaalustamatuse probleemi;
64. toonitab tungivat vajadust arendada Euroopa Liidus mahepõllumajanduslike taimsete valkude tootmist ja edendada mahepõllumajanduslike kaunviljade tootmist, sealhulgas söödasüsteemides, et vähendada mahepõllumajandussektori sõltuvust impordist; nõuab tungivalt, et komisjon koostaks sellega seoses spetsiaalse strateegilise kava;
65. väljendab heameelt mahepõllumajanduse panuse üle sünteetiliste pestitsiidide kasutamise vähendamisse ning kutsub komisjoni üles määratlema pestitsiidide säästvat kasutamist käsitlevaid uusi õigusakte koostades bioloogilise kahjuritõrje vahendid ning suurendama palju laiemaks kasutuseks sobivate bioloogilise kahjuritõrje lahenduste ja looduslike ainete kättesaadavust, parandades ja kiirendades hindamis- ja lubade andmise protsessi;
(8)
Barreiro Hurle, J., Bogonos, M., Himics, M., Hristov, J., Perez Dominguez, I., Sahoo, A., Salputra, G., Weiss, F., Baldoni, E. ja Elleby, C., „Modelling environmental and climate ambition in the agricultural sector with the CAPRI model“ (Keskkonna- ja kliimaeesmärkide modelleerimine põllumajandussektoris CAPRI mudeliga), Euroopa Liidu Väljaannete Talitus, Luxembourg, 2021.